ভোট আসছে। আর ভোটের আগেই সুখবর পেতে চলেছেন কেন্দ্রীয় সরকারি কর্মীদের একটা বড় অংশ। এক সর্বভারতীয় সংবাদমাধ্যমের দাবি, আগামী সপ্তাহে কেন্দ্রীয় মন্ত্রিসভার বৈঠকে এই সিদ্ধান্তে সিলমোহর পড়তে চলেছে। 
সপ্তম বেতন কমিশনের প্রস্তাবের থেকেও বেশি বেতনের অপেক্ষায় থাকা কেন্দ্রীয় সরকারি ৫০ লক্ষ কর্মী শীঘ্রই সুখবর পেতে পারেন বলে দাবি। মে মাসের মধ্যে হবে ভোট। তাই আর দেরি না করে সর্বনিম্ন বেতন বাড়িয়ে দেওয়ার ঘোষণা করতে চলেছে কেন্দ্র। এমনটাই দাবি করেছে ওই সর্বভারতীয় সংবাদমাধ্যম। 

এই বিষয়ে অন্যান্য খবর

২৫ শতাংশ ডিএ-র নামে ‘ফাঁকি’ দিচ্ছে রাজ্য, উলটে বেতন কমে যেতে পারে বলে অভিযোগ


সপ্তম বেতন কমিশন কার্যকর হওয়ার পরে কেন্দ্রীয় সরকারি কর্মীদের সর্বনিম্ন বেতন ১৮ হাজার টাকা করা হয়েছে। কমিশনের সুপারিশ অনুযায়ী ২০১৬ সালের ১ জানুয়ারি থেকে কেন্দ্রীয় সরকারি কর্মচারীদের সর্বনিম্ন বেতন ৭ হাজার টাকা থেকে বেড়ে ১৮ হাজার টাকা হয়েছে। এর পরেও দাবি ছিল এই বেতন কমপক্ষে ২৬ হাজার টাকা করা হোক। এতটা না হলেও বেতন কমিশনের প্রস্তাবের অতিরিক্ত বেতন বাড়াতে পারে কেন্দ্র। মনে করা হচ্ছে সর্বনিম্ন বেতন হবে ২১ হাজার টাকা। 
এই বেতন বৃদ্ধি হবে নিচুতলার কর্মীদের ক্ষেত্রে। ম্যাট্রিক্স লেভেল ১ থেকে ৫-এর মধ্যে যাঁরা পড়েন, তাঁদের জন্যই হতে পারে এই ঘোষণা। বর্তমানে ষষ্ঠ বেতন কমিশনের সুপারিশ অনুযায়ী ফিটমেন্ট ফর্মুলা মেনে বেসিক বেতন পাচ্ছেন কেন্দ্রীয় সরকারি কর্মীরা। সেই ফর্মুলায় সপ্তম বেতন কমিশনে সর্বনিম্ন বেতন ২.৫৭ গুণ বেড়েছে। এটা ৩ গুণ করা হবে বলে অর্থ মন্ত্রক সূত্রের খবর। উল্লেখ্য, রাজ্যসভায় এমন আশ্বাস দিয়েছিলেন খোদ অর্থমন্ত্রী অরুণ জেটলি। এবার লোকসভা নির্বাচন যখন দোরগোড়ায় তখনই সেই ঘোষণা হতে পারে বলে মনে করা হচ্ছে।